ออมสินเตรียมคลอดโครงการ "ออมก่อนกู้บ้าน"
ธนาคารออมสินคลอดสินเชื่อช่วยคนรายได้อาชีพอิสระกู้ซื้อบ้านดอกเบี้ยต่ำ ตั้งเป้า 2 หมื่นล้านบาท
5 มิ.ย. 2562

ธนาคารออมสินคลอดสินเชื่อช่วยคนรายได้อาชีพอิสระกู้ซื้อบ้านดอกเบี้ยต่ำ ตั้งเป้า 2 หมื่นล้านบาท
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ออมสินมีเป้าหมายตอบสนองนโยบายของรัฐบาลทุกชุดที่จะช่วยเหลือยกระดับเศรษฐกิจฐานราก โดยในเวลานี้พยายามแก้โจทย์เรื่องสินเชื่อบ้านสำหรับผู้ที่มีความสามารถผ่อนได้น้อย ทำให้กู้บ้านยากขึ้น ออมสินจึงกำลังจะมีมาตรการ 2 - 3 มาตรการเพื่อที่จะช่วยให้กู้ได้ง่ายขึ้น
มาตรการแรก เป็นการปล่อยกู้กลุ่มที่กู้ไม่ผ่าน ซึ่งเป็นผู้ประกอบอาชีพอิสระ เทียบกับมนุษย์เงินเดือนสามารถพิจารณาศักยภาพการกู้เงินได้ง่ายเพียงแค่นำสลิปเงินเดือนมาพิจารณาก็ได้แล้ว แต่พ่อค้าแม่ค้าหรืออาชีพอิสระ ไม่สามารถพิสูจน์รายได้ได้ชัดเจน ทางออมสินมีแผนที่จะให้คนกลุ่มนี้ทำการออมก่อนกู้ เช่น ถ้าจะกู้บ้านมูลค่า 1 ล้านบาท มีเงินผ่อน 7,000 บาท คนกลุ่มนี้จะต้องเริ่มต้นด้วยการนำเงินมาฝากกับทางออมสินเดือนละ 7,000 บาทไปเรื่อยๆ เป็นเวลส 1 ปี ประกอบกับที่การซื้อบ้านจะต้องดาวน์ ก็สามารถนำเงินดาวน์และเงินออมมารวมกันได้ ก็จะทำให้เห็นว่าภายในเวลา 1 ปีคนกลุ่มนี้มีความสามารถที่จะมีกำลังผ่อนได้ 7,000 บาท ออมสินก็จะสามารถพิจารณาเงินกู้ โดยไม่ต้องวิเคราะห์รายได้อีก
มาตรการที่สองที่กำลังจะทำก็คือว่า อาจจะให้เงินกู้แก่ developer (เจ้าของโครงการอสังหาริมทรัพย์) แล้ว developer ไปให้ลูกค้ารายย่อยเช่าก่อน แล้วลูกค้าจะทำการเช่าเหมือนกับผ่อนดาวน์เพิ่มเติม ไปเรื่อยๆ ยกตัวอย่างเช่น 2 ปี หลังจากนั้นลูกค้าที่เช่าหรือผ่อนดาวน์ต่อเนื่องอีก 2 ปีกับธนาคาร แล้วผ่อนได้ตรงเวลา ธนาคารก็จะได้เห็นว่าลูกค้ารายนั้นมีความสามารถที่จะผ่อนได้ แล้วครบ 2 ปี ออมสินจะให้โอนทรัพย์สินนั้นมาให้เป็นลูกค้ารายย่อย แล้วทางธนาคารจะให้รายย่อยกู้ ลูกค้ารายย่อยก็จะสามารถซื้อบ้านได้
"ระยะแรกอาจจะผ่อนกับเจ้าของโครงการ ภายใต้เงินของออมสินที่ให้ developer เป็นคนกู้ เช่นบริษัทหนึ่งต้องการกู้ 100 ล้านบาท ก็ค่อยๆ ส่งลูกค้า เอาบ้านที่ขายได้ และเชื่อว่าโอนไม่ได้เพราะว่าพิสูจน์รายได้ไม่ได้ ก็สามารถมาทดลองโดยเช่าอยู่เป็นเวลาสัก 2 ปี หลังจากนั้นค่อยโอนมาเป็นของรายย่อย รายได้ก็จะสามารถกู้และดาวน์ได้ สามารถมีบ้านเป็นของตัวเอง" นายชาติชาย กล่าว
มาตรการที่สาม ธนาคารออมสินกำลังพิจารณาว่าลูกค้ากู้บ้านมีโปรโมชั่นดอกเบี้ยพิเศษ โดยเฉลี่ย 3 ปีแรกอยู่ที่ 3% ถ้ากู้ 1 ล้านบาท 3% อยู่ที่ประมาณ 2,000 กว่าบาทเท่านั้น ดังนั้น 3 ปีแรกสามารถผ่อนได้อยู่แล้วเพราะดอกเบี้ยน้อย ออมสินก็อาจจะพิจารณารายได้ในอนาคตของเขาใน 3 ปีข้างหน้า เพื่อที่จะพิจารณาศักยภาพในการผ่อนเงิน และปล่อยกู้เงินให้
"โดยปกติ ข้าราชการก็อาจขึ้นเงินเดือน 5 - 6% แล้ว 3 ปี รายได้อาจจะขึ้นมา 15% เราก็อาจจะคำนวณรายได้ล่วงหน้าของเขา ในอีก 3 ปีข้างหน้าที่จะต้องผ่อนมากขึ้น หรือถ้าเป็นบริษัทเอกชนก็อาจมีเงินเดือนเพิ่มขึ้น 5 - 6% เช่นกัน และเราอาจจะช่วยคำนวณรายได้ล่วงหน้า คาดว่าประมาณปีละ 3% เมื่อเป็น 3 ปีจะได้ 10% ดังนั้น รายได้ของลูกค้าจะมีมากขึ้นในอนาคต สิ่งที่คนเหล่านี้กู้ไม่ผ่านก็เพราะรายได้ไม่พอ เราจึงคำนวณรายได้ล่วงหน้าให้ผู้กู้มีศักยภาพที่จะผ่อนได้" นายชาติชาย กล่าว
นายชาติชาย กล่าวว่า ทั้ง 3 มาตรการ จะให้คนที่อยากมีบ้านแต่กู้ไม่ผ่านในเวลานี้ สามารถที่จะมีบ้านได้ด้วยการเริ่มต้นออมก่อนกู้ เริ่มเช่าก่อนกู้ และปรับรายได้สำหรับมนุษย์เงินเดือน โดยที่ออมสินต้องการยกระดับเศรษฐกิจฐานรากขึ้นมาเป็นลูกค้ารายย่อย ที่มีเป้าหมายการซื้อบ้านไม่เกิน 1 ล้านบาท แต่ถ้าต้องการที่จะกู้บ้านที่มีราคาสูงกกว่านี้ ทางออมสินก็สามารถปล่อยกู้ได้ หากลูกค้าสามารถพิสูจน์ได้ว่ามีความสามารถที่จะผ่อน เช่น กู้ 1 ล้านบาท ฝากเดือนละ 7000 บาท ถ้ากู้ 2 ล้านบาท ต้องฝากเดือนละ 14,000 บาท เป็นต้น
ทั้งนี้ ออมสินตั้งงบประมาณสำหรับโครงการ "ออมก่อนกู้" ไว้ที่ 15,000 - 20,000 ล้านบาท เทียบกับสัดส่วนการปล่อยกู้ซื้อบ้านของออมสินปีละ 70,000 - 80,000 ล้านบาท